
Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul suplimentar asupra propunerii legislative privind unele măsuri pentru asigurarea spaţiilor necesare desfăşurării activităţii confederaţiilor sindicale reprezentative la nivel naţional, trimisă comisiei în vederea reexaminării şi depunerii unui nou raport, cu adresa nr. Plx.285 din 25 noiembrie 2010.

PREŞEDINTE,

Sulfina BARBU
Comisia pentru administraţie publică, amenajarea teritoriului şi echilibru ecologic

R A P O R T       S U P L I M E N T A R
asupra propunerii legislative privind unele măsuri pentru asigurarea spaţiilor necesare desfăşurării activităţii confederaţiilor sindicale reprezentative la nivel naţional

În şedinţa Plenului Camerei Deputaţilor din ziua de marţi, 23 noiembrie 2010, în temeiul art.104 din Regulamentul Camerei Deputaţilor, republicat, s-a hotărât retrimiterea propunerii legislative privind unele măsuri pentru asigurarea spaţiilor necesare desfăşurării activităţii confederaţiilor sindicale reprezentative la nivel naţional (nr. Pl.x 285/2010), Comisiei pentru administraţie publică, amenajarea teritoriului şi echilibru ecologic sesizate în fond, în vederea reexaminării şi depunerii unui nou raport.

Pentru această propunere legislativă s-a întocmit raportul nr.26/1361 din 5.07.2010 prin care s-a propus respingerea acesteia.

La întocmirea prezentului raport suplimentar Comisia a avut în vedere:

· avizul negativ al Consiliului Legislativ (nr. 1444/02.12.2009)
· avizul negativ al Comisiei juridice, de disciplină şi imunităţi (nr.31/434/26.05.2010)

· avizul negativ al Comisiei pentru buget, finanţe şi bănci (nr.22/255/02.06.2010)

· avizul favorabil cu amendamente al Comisiei pentru muncă şi protecţie socială (nr.27/352/21.06.2010)

· punctul de vedere negativ al Guvernului (nr.434/19.02.2010)


Propunerea legislativă are ca obiect de reglementare atribuirea în folosinţă gratuită, pe perioada existenţei confederaţiilor sindicale reprezentative la nivel naţional, a spaţiilor aflate în proprietatea publică sau privată a statului sau a unităţilor administrativ-teritoriale, utilizate, în prezent, ca sedii de aceste confederaţii sindicale. 

Comisia propune Plenului Camerei Deputaţilor menţinerea raportului de respingere a propunerii legislative din următoarele considerente: referitor la dispoziţia propusă la art.1, aceasta contravine Constituţiei României, deoarece instituie în sarcina statului sau a autorităţilor administraţiei publice locale care deţin în proprietate publică sau privată spaţii cu destinaţia de sediu, obligaţia de a le da în folosinţă gratuită („vor primi în folosinţă gratuită”) confederaţiilor sindicale reprezentative la nivel naţional, la solicitarea acestora. Or, în conformitate cu prevederile art.136 alin.(4) din Constituţie, bunurile imobile aflate în domeniul public al statului şi al unităţilor administrativ-teritoriale, pot fi date în folosinţă gratuită instituţiilor de utilitate publică.


Prin înlăturarea posibilităţii titularului dreptului de proprietate de a folosi sau a dispune în mod liber de aceste bunuri, în sensul de a opta sau nu pentru darea în folosinţă gratuită sau pentru vânzarea acestora (aşa cum rezultă din textele art.1 şi art.4 ale propunerii legislative) se încalcă dreptul statului sau al unităţilor administrativ-teritoriale de exercitare a prerogativei folosinţei sau prerogativei dispoziţiei, ca atribute ce ţin de esenţa dreptului de proprietate. Prin urmare, prevederile iniţiativei legislative aduc atingere dispoziţiilor constituţionale cuprinse în art.44 alin.(1) teza întâi privind garantarea dreptului de proprietate.

Propunerea legislativă face parte din categoria legilor organice, conform art.76 alin.(1) din Constituţia României, republicată.

Propunerea legislativă a fost dezbătută şi avizată în fond în şedinţa comisiei din data de 2 februarie 2011.

La lucrările comisiei au fost prezenţi 29 deputaţi, din totalul de 31 membri ai comisiei.

Raportul suplimentar de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa din 26 aprilie 2010.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,
	SECRETAR,

	Sulfina BARBU
	Gheorghe CIOCAN


Expert: Roxana Feraru









1/4
PAGE  
2/4

[image: image1.png][image: image2.png]ROMANIA



